挽文文山
作者：鄧剡
朝代：宋

paragraphs: 憶公淚懸河，九地無此事瀉。
想公騎赤龍，請命蒼梧野。
世人醉生死，翻笑獨醒者。
焉知千載英，精爽皎不夜。
義士無廢興，時運有代謝。
念昔喪亂初，公騎使君馬。
奮袂起勤王，忼慨淚盈把。
須臾三萬衆，如自九天下。
燈棋書檄交，笑語雜悲咤。
捧土障洪河，一繩維大廈。
至哉朝宗性，百折終不舍。
身北冠自南，血碧心肯化。
顔鉤凜忠勁，杜詩蔚騷雅。
晉陽骨肉冤，東市刀兵解。
精誠揭天日，氣魄動夷夏。
丈夫如此何，一死尤足怕。
田橫老賓客，白髮餘息假。
有時夢巖電，意悟當飄灑。
非無中丞傳，殺青自誰寫。
魂歸哀江南，千秋俎鄉社。